b'\n_START_ARTICLE_\nLeone Ginzburg\n_START_SECTION_\nJoventut\n_START_PARAGRAPH_\nGinzburg va n\xc3\xa9ixer a Odessa (aleshores part de R\xc3\xbassia) en una fam\xc3\xadlia jueva amb la qual s\'instal\xc2\xb7l\xc3\xa0 primerament a Berl\xc3\xadn i m\xc3\xa9s endavant a Tor\xc3\xad. Va estudiar al liceo Massimo d\'Azeglio a la darrera ciutat. En aquesta escola s\'educaren un bon nombre d\'intel\xc2\xb7lectualistes i activistes pol\xc3\xadtiques contraris a la pol\xc3\xadtica feixista de Benito Mussolini i finalment ajudaren a fundar la It\xc3\xa0lia democr\xc3\xa0tica de la postguerra. Entre els seus companys figuren Norberto Bobbio, Piero Gobetti, Cesare Pavese, Giulio Einaudi, Massimo Mila, Vittorio Foa, Giancarlo Pajetta i Felice Balbo._NEWLINE_A comen\xc3\xa7aments de la d\xc3\xa8cada del 1930, Ginzburg fou professor de lleng\xc3\xbces eslaves i literatura russa a la Universitat de Tor\xc3\xad i es considera que el seu paper fou clau en presentar els autors russos al p\xc3\xbablic itali\xc3\xa0. El 1933 Ginzburg va fundar juntament amb Giulio Einaudi l\'editorial Einaudi. El 1934 li va ser denegada la seva feina de professor universitari, ja que no va voler jurar lleialtat al r\xc3\xa8gim feixista.\n_START_SECTION_\nPersecuci\xc3\xb3 pol\xc3\xadtica\n_START_PARAGRAPH_\nJuntament amb 14 jueus torinesos, entre els quals comptava Sion Segre Amatar, Ginzburg fou arrestat per l\'anomenat "Afer Ponte Tressa": tots ells importaven literatura antifeixista a la frontera amb Su\xc3\xafssa. La sent\xc3\xa8ncia de Ginzburg fou lleu. El 1935, per\xc3\xb2, va ser novament arrestat juntament amb Carlo Levi pel seu lideratge del grup de resist\xc3\xa8ncia itali\xc3\xa0 de Giustizia e Libert\xc3\xa0, que Carlo Rosselli havia fundat a Par\xc3\xads el 1929._NEWLINE_L\'any 1938 es va casar amb Natalia Ginzburg. El mateix any va perdre la ciutadania italiana quan el r\xc3\xa8gim feixista va decidir implantar lleis racials antisemites (Manifesto della Razza). L\'any 1940 el matrimoni Ginzburg va ser castigat pel govern feixista amb el que es coneixia per confino o exili interior a un poble remot i pobre de la regi\xc3\xb3 dels Abru\xc3\xa7os, Pizzoli, on varen romandre fins al 1943._NEWLINE_De totes maneres, Leone va ser capa\xc3\xa7 de continuar la seva tasca com a cap d\'Einaudi durant aquesta \xc3\xa8poca. El 1942 va fundar clandestinament el Partito d\'Azione (el Partit d\'Acci\xc3\xb3), mentre que publicava L\'Italia Libera, un diari de la resist\xc3\xa8ncia._NEWLINE_El 1943, despr\xc3\xa9s de la invasi\xc3\xb3 aliada de Sic\xc3\xadlia i la caiguda de Mussolini, Leone va anar cap a Roma deixant la seva fam\xc3\xadlia als Abru\xc3\xa7os.\n_START_SECTION_\nTortura i mort\n_START_PARAGRAPH_\nQuan l\'Alemanya nazi va envair It\xc3\xa0lia el setembre, la seva esposa Natalia Ginzburg i els seus fills fugiren de Pizzoli, pujant a un cami\xc3\xb3 alemany i al\xc2\xb7legant que eren refugiats de guerra que havien perdut els documents oficials. Es reuniren amb Leone i s\'ocultaren a la capital._NEWLINE_El 20 de novembre de 1943, Leone (que utilitzava el pseud\xc3\xb2nim de Leonida Gianturco) va ser arrestat per la policia italiana en una impremta clandestina del diari L\'Italia Libera. Fou portat a la secci\xc3\xb3 alemanya de la pres\xc3\xb3 Regina Coeli, on va ser greument torturat. El 5 de febrer de 1944 va morir per les ferides que havia rebut, a l\'edat de 34 anys.'